ลุยเก็บภาษีลาภลอย
คลังดัน พ.ร.บ.ภาษีลาภลอย และ พ.ร.บ.ทรัพย์อิงสิทธิ เข้า ครม.ในเดือน ก.ค.นี้
23 มิ.ย. 2560

คลังดัน พ.ร.บ.ภาษีลาภลอย และ พ.ร.บ.ทรัพย์อิงสิทธิ เข้า ครม.ในเดือน ก.ค.นี้นายอภิศักดิ์ ตันติวรวงศ์ รมว.คลัง เปิดเผยว่า ในอีก 2-3 สัปดาห์ข้างหน้า กระทรวงการคลังจะเสนอคณะรัฐมนตรี (ครม.) เห็นชอบร่าง พ.ร.บ.ภาษีลาภลอย และร่าง พ.ร.บ.ทรัพย์อิงสิทธิ ซึ่งจะส่งผลประโยชน์ภาคอสังหาริมทรัพย์ โดยสาระสำคัญของ พ.ร.บ.ภาษีลาภลอย จะเสนอให้เก็บภาษีจากมูลค่าส่วนต่างของที่ดินและอสังหาริมทรัพย์ที่ได้จากประโยชน์การก่อสร้างโครงการโครงสร้างพื้นฐานของภาครัฐ เช่น โครงการรถไฟฟ้าในเขตเมือง โครงการรถไฟฟ้าทางคู่ และรถไฟความเร็วสูง เป็นต้นทั้งนี้ เบื้องต้นให้เก็บในกรณีที่มีการซื้อขาย หรือเปลี่ยนมือ และนำไปพัฒนาเชิงพาณิชย์สำหรับมูลค่าที่เกิน 50 ล้านบาทขึ้นไป จะเก็บในอัตรา 5% ของมูลค่าส่วนต่างที่เพิ่มขึ้น และจะเป็นการเก็บครั้งเดียว โดยขณะนี้กระทรวงการคลังได้ประชาพิจารณ์ตามกฎหมายรัฐธรรมนูญใหม่เรียบร้อยแล้ว"ในต่างประเทศมีการเก็บภาษีลาภลอยและประสบความสำเร็จ ในกรณีของไทย ลักษณะเดียวกัน หากไม่มีการซื้อขายเปลี่ยนมือก็ไม่ต้องเสียภาษี แต่จะเก็บเมื่อมีการซื้อขายเท่านั้น กำหนดวงเงินต้องเกิน 50 ล้านบาทขึ้นไป เพื่อไม่กระทบกับผู้ได้ประโยชน์รายย่อย โดยเงินภาษีที่เก็บได้จะนำไปพัฒนาโครงสร้างพื้นฐานต่อไป" นายอภิศักดิ์ กล่าวนายอภิศักดิ์ กล่าวอีกว่า ในส่วนของร่าง พ.ร.บ.ทรัพย์อิงสิทธิ ได้สั่งให้กระทรวงการคลังเสนอพร้อมกับร่าง พ.ร.บ.ภาษีลาภลอย เพราะมีความเกี่ยวเนื่องกัน โดยร่างกฎหมายทรัพย์อิงสิทธิมีสาระสำคัญ จะทำให้สิทธิการเช่ากลายเป็นสินค้าที่สามารถซื้อขายได้ ซึ่งจะเป็นประโยชน์ต่อภาคอุตสาหกรรมอสังหาริมทรัพย์ได้ ส่วนหนึ่งจะชดเชยภาระต้องเสียภาษีลาภลอยได้